送凝上人成都看藥市
作者：王灼
朝代：宋

paragraphs: 蜀山富奇藥，野老爭藏收。
九日來成都，塞斷長儀樓。
權豪競奪去，萬金未得酬。
問師杖頭錢，免渠失笑不。
久通安樂法，况復形骸憂。
知師不應爾，肆意作嬉遊。
傳聞不死草，往往落鉏耰。
我欲前市之，請以道眼搜。
屑屑治編簡，一室方自囚。
世塗敗人意，寄語韓伯休。